Sáləmen. Dziá. Azaf 2Ǎ Zāmbá, tə walaŋan evól, o bə́ wɔi, tə wakánga evól təge bɔ dzóm. 3Tám yēn: miǹzízíŋ míe myábām, ébá bálúman ai wa bádūgan bɛ́dē ńlō. 4Bâbui esɔ̌g á nyɔ́l ayɔŋ dóe, bâtsog abé ású ákúmá dóe. 5Bâkad nâ: “Zǎn, bǐ vāā ayɔŋ dábán, təgě fə ai nə́ mod á bad túd dzwé Ísraɛ̂l." 6Bábui bisɔ̌g bɔ́ bə́sə ǹnə́m ḿbɔ̄g, bâtindi amvóé ású yə̄ nə́ bə́ lúmán ai wa: 7Bǒd yā Edom ai mvóg Ismaɛ̂l, Moab ai mvóg Hagar, 8Géval, Amon, Amaleg, Filistía ai bǒd yā Tir, 9tɔ Asur nyé a nə̌ fə ai bɔ́, a kə vɔ́lī bɔ́n bə́ Loth. 10Bɔ̌ ai bɔ́ anə́ ó ngábɔ Madian anə́ Sisera ai Yavîn á ḿbībíŋ yā Kishôn. 11Bə́ ngáman wêban á Ein Dor, bə́ ngávəŋan akun ású sí. 12Bələ́gán ai miǹtómbā myábán anə́ Orev bân Zêv, ai bədzóē bábán bə́sə anə́ Zɛvah bân Tsálmuna, 13bɔ́ yā bə́ kɔ́bɔgɔ nâ: “Ńnɔ̄ŋán məbodā mə́ sí mə́ Zāmbá á ngul !” 14Ǎ Zāmbá wáma, bɔ̌ naa bə́ kīlán á yób anə́ évūlá yā yákíŋ ai evúndu, 15anə́ ndóan yadígi afan, anə́ miǹkabag mí ndóan myádīgi miǹkǒl, 16éyə tsídán bɔ̄ ńkulu woe nálā, bɔ́ naa bə́ dzəm kám ai evúndū ńkulu. 17Kúbú bɔ osámā ásū, ḿból yə̄ nə́ bə́ dzə́ŋ dzwé dóe, ǎ Ńtondôbə! 18Ǹdzugán ai osáma ai wɔ̌ŋ ńnə̄n á ńtīē kɔ́m, bə́ wu osɔ́n, fəg é dzaŋ bɔ́, 19eyɔ̌ŋ tē hḿ bə́ zu yə̌m nâ: wa etǎm ó bəgə́ dzwé Ńtondôbə, Mədaŋa Yóbo á sí ésə.